b'\n_START_ARTICLE_\nSelektiiviset serotoniinin takaisinoton est\xc3\xa4j\xc3\xa4t\n_START_SECTION_\nHistoriaa\n_START_PARAGRAPH_\nEnsimm\xc3\xa4inen SSRI-l\xc3\xa4\xc3\xa4ke tsimelidiini tuotiin markkinoille vuonna 1982. Sen kehitti ruotsalainen Astra AB. Tsimelidiinill\xc3\xa4 oli hengenvaarallisia sivuvaikutuksia, muun muassa Guillain-Barr\xc3\xa9n oireyhtym\xc3\xa4, ja sen myyntilupa peruttiin vuonna 1983. _NEWLINE_SSRI-l\xc3\xa4\xc3\xa4kkeet toi tunnetuiksi Prozac-niminen valmiste eli fluoksetiini, josta kohuttiin 1980-luvun lopulla onnellisuuspillerin\xc3\xa4._NEWLINE_Suomessa SSRI-l\xc3\xa4\xc3\xa4kkeet alkoivat yleisty\xc3\xa4 vuonna 1990. SSRI-l\xc3\xa4\xc3\xa4kkeet ovat nykyisin suosituin masennusl\xc3\xa4\xc3\xa4ketyyppi: noin kaksi kolmesta masennusl\xc3\xa4\xc3\xa4kereseptist\xc3\xa4 on kirjoitettu SSRI-l\xc3\xa4\xc3\xa4kkeelle. 230 000 suomalaista k\xc3\xa4ytt\xc3\xa4\xc3\xa4 SSRI-l\xc3\xa4\xc3\xa4kkeit\xc3\xa4.\n_START_SECTION_\nVaikutusmekanismit\n_START_PARAGRAPH_\nSSRI-l\xc3\xa4\xc3\xa4kkeiden tarkoituksena on lievitt\xc3\xa4\xc3\xa4 masennusta tai parantaa se lis\xc3\xa4\xc3\xa4m\xc3\xa4ll\xc3\xa4 keskushermoston serotoniinin m\xc3\xa4\xc3\xa4r\xc3\xa4\xc3\xa4._NEWLINE_SSRI-l\xc3\xa4\xc3\xa4kkeet aktivoivat v\xc3\xa4litt\xc3\xb6m\xc3\xa4sti serotonergista hermov\xc3\xa4lityst\xc3\xa4. Tarkoituksena on est\xc3\xa4\xc3\xa4 serotoniinin takaisinottoa presynaptisissa hermop\xc3\xa4\xc3\xa4tteiss\xc3\xa4. T\xc3\xa4ll\xc3\xb6in serotoniinipitoisuus kasvaa hermop\xc3\xa4\xc3\xa4tteiden soluv\xc3\xa4litilassa ja solukalvoissa reseptoritasolla. My\xc3\xb6hemmin ilmaantuva vaste liittyy hermov\xc3\xa4lityksen herkkyyden muutoksiin, kohdeneuronien signaalitransduktioj\xc3\xa4rjestelmien ja geeniekspression aktivoitumiseen sek\xc3\xa4 hermokasvutekij\xc3\xb6iden ja neuroprotektiivisten tekij\xc3\xb6iden aktiivisuuden kasvuun. Er\xc3\xa4\xc3\xa4n arvion mukaan osa SSRI-l\xc3\xa4\xc3\xa4kkeiden vaikutuksesta perustuisi juuri t\xc3\xa4h\xc3\xa4n.\n_START_SECTION_\nTeho\n_START_PARAGRAPH_\nEr\xc3\xa4\xc3\xa4n koostetutkimuksen mukaan SSRI-l\xc3\xa4\xc3\xa4kkeet ovat keskim\xc3\xa4\xc3\xa4rin 18\xe2\x80\x9325\xc2\xa0% tehokkaampia kuin lumel\xc3\xa4\xc3\xa4ke liev\xc3\xa4n ja keskivaikean masennuksen hoidossa. Sen sijaan vaikean masennuksen hoidossa SSRI-l\xc3\xa4\xc3\xa4kkeet ovat osoittautuneet lumel\xc3\xa4\xc3\xa4kett\xc3\xa4 merkitt\xc3\xa4v\xc3\xa4sti tehokkaammaksi. On olemassa viitteit\xc3\xa4 siit\xc3\xa4, ett\xc3\xa4 SSRI-l\xc3\xa4\xc3\xa4kkeill\xc3\xa4 ei ole tehoa niiss\xc3\xa4 tapauksissa, joissa masennuksen taustalla on elimist\xc3\xb6n puolustusj\xc3\xa4rjestelm\xc3\xa4n kehitt\xc3\xa4m\xc3\xa4 inflammaatio._NEWLINE_Psykologian professori Irving Kirschin tutkimuksissa SSRI-l\xc3\xa4\xc3\xa4kkeiden teho ei keskim\xc3\xa4\xc3\xa4r\xc3\xa4isesti osoittautunut lumel\xc3\xa4\xc3\xa4kett\xc3\xa4 merkitt\xc3\xa4v\xc3\xa4sti tehokkaammaksi. Tutkimuksissa oli t\xc3\xa4m\xc3\xa4n pohjalta p\xc3\xa4\xc3\xa4telty, ett\xc3\xa4 oikeaa l\xc3\xa4\xc3\xa4kett\xc3\xa4 saaneilla potilailla sivuvaikutukset saattoivat korostaa lumevaikutusta. P\xc3\xa4\xc3\xa4telm\xc3\xa4t perustuvat my\xc3\xb6s tutkimuksiin, joiden mukaan l\xc3\xa4\xc3\xa4kkeen oletetulla vaikutusmekansimilla ei ole juurikaan merkityst\xc3\xa4 siihen, kuinka tehokkaita ne ovat masennuksen hoidossa. Esimerkiksi serotoniinin takaisinottoa tehostavat SSRE-l\xc3\xa4\xc3\xa4kkeet, dopamiini- ja noradrenaliinitasoihin vaikuttavat NDRI-l\xc3\xa4\xc3\xa4kkeet ja SSRI-l\xc3\xa4\xc3\xa4kkeet ovat joidenkin tutkimusten mukaan yht\xc3\xa4 tehokkaita masennuksen hoidossa. N\xc3\xa4iden tutkimusten mukaan arviolta 62\xc2\xa0% potilaista masennusoireet laskevat Hamiltonin asteikolla yli 50\xc2\xa0% l\xc3\xa4ht\xc3\xb6tasosta huolimatta siit\xc3\xa4, sy\xc3\xb6v\xc3\xa4tk\xc3\xb6 he SSRE, SSRI, NDRI-l\xc3\xa4\xc3\xa4kkeit\xc3\xa4, taikka trisyklisi\xc3\xa4 masennusl\xc3\xa4\xc3\xa4kkeit\xc3\xa4. _NEWLINE_Vuonna 2010 meta-analyysi osoitti, ett\xc3\xa4 hy\xc3\xb6ty liev\xc3\xa4n tai keskivaikean masennuksen potilaille saattaa olla lumel\xc3\xa4\xc3\xa4kkeiden tasoa tai vain hieman korkeampi, mutta kaikkein vakavimmista masennuksista k\xc3\xa4rsiville SSRI:n hy\xc3\xb6ty on huomattavasti suurempi kuin lumel\xc3\xa4\xc3\xa4kkeen.Toisaalta on arveltu, ett\xc3\xa4 masennusl\xc3\xa4\xc3\xa4kkeiden teho vakavissa masennustiloissa on kliinisesti merkitsev\xc3\xa4 vain n\xc3\xa4enn\xc3\xa4isesti. T\xc3\xa4m\xc3\xa4 johtuu siit\xc3\xa4,  ett\xc3\xa4 vaikean masennuksen l\xc3\xa4ht\xc3\xb6tasosta johtuen sokkoutumisen purkautumisesta syntyv\xc3\xa4 v\xc3\xa4\xc3\xa4ristym\xc3\xa4 tuottaa pistem\xc3\xa4\xc3\xa4r\xc3\xa4lt\xc3\xa4\xc3\xa4n suuremman eron plasebon ja masennusl\xc3\xa4\xc3\xa4kkeen v\xc3\xa4lill\xc3\xa4, kuin lievemmiss\xc3\xa4 masennustiloissa. Ilmi\xc3\xb6t\xc3\xa4 voidaan havainnoillistaa olettamalla, ett\xc3\xa4 sokkoutumisen purkautumisen tuottama v\xc3\xa4\xc3\xa4ristym\xc3\xa4 on 10\xc2\xa0% masennusl\xc3\xa4\xc3\xa4kkeit\xc3\xa4 k\xc3\xa4ytt\xc3\xa4v\xc3\xa4ll\xc3\xa4 ryhm\xc3\xa4ll\xc3\xa4. Lis\xc3\xa4ksi voidaan yksinkertaisuuden nimiss\xc3\xa4 olettaa, ett\xc3\xa4 plaseboa saavalla ryhm\xc3\xa4ll\xc3\xa4 v\xc3\xa4\xc3\xa4ristym\xc3\xa4\xc3\xa4 ei ole lainkaan. T\xc3\xa4ll\xc3\xb6in Hamiltonin skaalalla 25 pisteen l\xc3\xa4ht\xc3\xb6taso tuottaa pelk\xc3\xa4st\xc3\xa4\xc3\xa4n t\xc3\xa4st\xc3\xa4 v\xc3\xa4\xc3\xa4ristym\xc3\xa4st\xc3\xa4 johtuen 2,5 pisteen eron plasebolla olevien koehenkil\xc3\xb6iden ja l\xc3\xa4\xc3\xa4kityksell\xc3\xa4 olevien koehenkil\xc3\xb6iden v\xc3\xa4lill\xc3\xa4.  Lievemm\xc3\xa4ss\xc3\xa4 masennustilassa taas esimerkiksi 15 pisteen l\xc3\xa4ht\xc3\xb6tasolla v\xc3\xa4\xc3\xa4ristymisest\xc3\xa4 johtuva ero on 1,5 pistett\xc3\xa4.  Esimerkiksi Irving Kircshin meta-analyysin mukaan masennusl\xc3\xa4\xc3\xa4kkeiden ja plasebon v\xc3\xa4linen ero on eritt\xc3\xa4in vakavissa masennustiloissa 4,36. Eritt\xc3\xa4in vakavaksi masennustilaksi m\xc3\xa4\xc3\xa4ritell\xc3\xa4\xc3\xa4n HAMD-D-skaalalla tilat, jotka tuottavat yli 28 pistett\xc3\xa4. Esimerkiksi Iso-Britannian terveydenhoidon instituutti NICE (National Institute for Health and Care Excellence) on m\xc3\xa4\xc3\xa4ritellyt masennuksen hoidon kliinisen merkitsevyyden rajaksi 3 pistett\xc3\xa4 HAM-D-skaalalla.  L\xc3\xa4\xc3\xa4kkeen erottaa plasebosta er\xc3\xa4\xc3\xa4n tutkimuksen mukaan 78\xc2\xa0%:a potilaista ja 87\xc2\xa0%:a l\xc3\xa4\xc3\xa4k\xc3\xa4reist\xc3\xa4. Tutkitusti masennusl\xc3\xa4\xc3\xa4kkeiden kliininen teho verrattuna plaseboon on my\xc3\xb6s suoraan yhteydess\xc3\xa4 sokkoutuksen purkautumiseen. Toisin sanoen mit\xc3\xa4 suurempi ero on plasebon ja l\xc3\xa4\xc3\xa4kkeen v\xc3\xa4lill\xc3\xa4, sit\xc3\xa4 suurempi osa potilaista arvaa oikein, sy\xc3\xb6v\xc3\xa4tk\xc3\xb6 he plaseboa vai aktiivista l\xc3\xa4\xc3\xa4kett\xc3\xa4.  _NEWLINE_SSRI-l\xc3\xa4\xc3\xa4kkeiden tehoa on perusteltu sill\xc3\xa4, ett\xc3\xa4 itsemurhat ovat v\xc3\xa4hentyneet niiden k\xc3\xa4yt\xc3\xb6n yleistymisen aikana. Tutkimusten mukaan SSRI-l\xc3\xa4\xc3\xa4kkeiden k\xc3\xa4ytt\xc3\xb6 kuitenkin lis\xc3\xa4\xc3\xa4 itsemurhayrityksi\xc3\xa4 40 prosentilla. Sen sijaan itsemurhakuolemien m\xc3\xa4\xc3\xa4r\xc3\xa4 on v\xc3\xa4hentynyt kolmanneksella.Tutkimusn\xc3\xa4ytt\xc3\xb6 masennusl\xc3\xa4\xc3\xa4kkeiden ja itsemurhien v\xc3\xa4lisest\xc3\xa4 yhteydest\xc3\xa4 onkin kiistanalainen. Ekologisissa tutkimuksissa suoraa kausaalisuhdetta masennusl\xc3\xa4\xc3\xa4kkeiden ja itsemurhien m\xc3\xa4\xc3\xa4r\xc3\xa4n v\xc3\xa4lille ei olla voitu todistaa. Monissa maissa itsemurhiin liittynyt laskeva trendi on alkanut kauan ennen, kuin SSRI-l\xc3\xa4\xc3\xa4kkeet tulivat markkinoille, eik\xc3\xa4 itsemurhien lasku ole ollut suoraan yhteydess\xc3\xa4 SSRI-l\xc3\xa4\xc3\xa4kkeiden kulutuksen kasvuun. Esimerkiksi pohjoismaista Tanskassa ja Ruotsissa itsemurhat alkoivat laskea yli kymmenen vuotta ennen SSRI-l\xc3\xa4\xc3\xa4kkeiden tuloa markkinoille. Toisaalta Islannissa SSRI-l\xc3\xa4\xc3\xa4kkeiden myynti on ollut suurempaa kuin muissa pohjoismaissa, mutta itsemurhaluvut ovat pysyneet l\xc3\xa4hes samoina viimeisen 50 vuoden ajan.  _NEWLINE_Masennuksesta johtuvien sairausel\xc3\xa4kkeiden m\xc3\xa4\xc3\xa4r\xc3\xa4 on l\xc3\xa4hes kaksinkertaistunut samaan aikaan kun masennusl\xc3\xa4\xc3\xa4kkeiden k\xc3\xa4ytt\xc3\xb6 on yli kolminkertaistunut. Selv\xc3\xa4\xc3\xa4 syy-seuraussuhdetta ilmi\xc3\xb6lle ei ole osoitettu. Masennuspotilaiden m\xc3\xa4\xc3\xa4r\xc3\xa4 ei ole lis\xc3\xa4\xc3\xa4ntynyt merkitt\xc3\xa4v\xc3\xa4sti tarkasteltuna ajanjaksona._NEWLINE_Meta-analyysien ja tutkimusten perusteella SSRI-l\xc3\xa4\xc3\xa4kkeiden teho masennustilojen hoidossa ei ole parempi kuin vanhempaan RIMA-l\xc3\xa4\xc3\xa4kkeiden ryhm\xc3\xa4\xc3\xa4n kuuluvalla moklobemidilla._NEWLINE_2000-luvun j\xc3\xa4lkipuolella k\xc3\xa4vi ilmi, ett\xc3\xa4 l\xc3\xa4\xc3\xa4ketehtaiden rahoittamia masennusl\xc3\xa4\xc3\xa4ketutkimuksia on julkaistu vuosien varrella valikoivasti, siten ett\xc3\xa4 negatiivisen tuloksen antaneet tutkimukset on j\xc3\xa4tetty l\xc3\xa4hes systemaattisesti julkaisematta.\n_START_SECTION_\nAnnostelu ja metabolia\n_START_PARAGRAPH_\nSSRI-l\xc3\xa4\xc3\xa4kkeiden annostelun pit\xc3\xa4isi olla yksil\xc3\xb6llist\xc3\xa4, koska niiden hajoamisvauhti m\xc3\xa4\xc3\xa4r\xc3\xa4ytyy geneettisesti ja vaihtelee suuresti eri ihmisill\xc3\xa4. Hitaimmilla metaboloijilla l\xc3\xa4\xc3\xa4kett\xc3\xa4 kertyy elimist\xc3\xb6\xc3\xb6n niin paljon, ett\xc3\xa4 pitoisuudet saattavat olla jopa kaksikymmenkertaisia nopeisiin metaboloijiin verrattuna. Noin 7\xe2\x80\x9310 prosentilta v\xc3\xa4est\xc3\xb6st\xc3\xa4 puuttuu kokonaan SSRI-l\xc3\xa4\xc3\xa4kkeit\xc3\xa4 hajottava entsyymi CYP2D6. Pienikin annos l\xc3\xa4\xc3\xa4kett\xc3\xa4 voi kasautua heill\xc3\xa4 nopeasti rajuksi yliannostukseksi. Geneettisten ominaisuuksien selvitt\xc3\xa4miseen k\xc3\xa4ytet\xc3\xa4\xc3\xa4n farmakogeneettist\xc3\xa4 testi\xc3\xa4. _NEWLINE_SSRI-l\xc3\xa4\xc3\xa4kkeiden puoliintumisaika vaihtelee keskivertopotilaalla paroksetiinin 20 tunnista fluoksetiinin noin sataan tuntiin. Fluoksetiinin aktiivisten aineenvaihduntatuotteiden huomiointi pident\xc3\xa4\xc3\xa4 puoliintumisajan 1\xe2\x80\x933 viikkoon._NEWLINE_Yliannostuksesta tai p\xc3\xa4\xc3\xa4llekk\xc3\xa4isist\xc3\xa4 serotoniinitasoihin vaikuttavista l\xc3\xa4\xc3\xa4kityksist\xc3\xa4 voi seurata hengenvaarallinen serotoniinioireyhtym\xc3\xa4, jota ilmenee 14\xe2\x80\x9316 prosentilla yliannostuksen ottaneista.\n_START_SECTION_\nHaittavaikutukset\n_START_PARAGRAPH_\nSSRI-l\xc3\xa4\xc3\xa4kkeit\xc3\xa4 on markkinoitu tehokkaana, mutta huomattavasti paremmin siedettyn\xc3\xa4 l\xc3\xa4\xc3\xa4kehoitona verrattuna vanhempiin trisyklisiin masennusl\xc3\xa4\xc3\xa4kkeisiin. Tutkimukset kuitenkin osoittavat, etteiv\xc3\xa4t SSRI-l\xc3\xa4\xc3\xa4kkeet eroa haittavaikutusiltaan kovinkaan dramaattisesti trisyklisist\xc3\xa4 l\xc3\xa4\xc3\xa4kkeist\xc3\xa4._NEWLINE_El\xc3\xa4inkokeissa on havaittu, ett\xc3\xa4 siki\xc3\xb6aikana emonsa kautta fluoksetiinille altistuneilla hiirill\xc3\xa4 ja sitalopraamille syntym\xc3\xa4nj\xc3\xa4lkeisen\xc3\xa4 aikana altistuneilla rotilla esiintyy aikuisuudessa heikentynytt\xc3\xa4 seksuaalista motivaatiota. Vastaava pysyv\xc3\xa4isvaikutus on havaittu nuoruusaikana fluvoksamiinille tai paroksetiinille altistetuilla rotilla._NEWLINE_SSRI-l\xc3\xa4\xc3\xa4kkeiden k\xc3\xa4ytt\xc3\xb6\xc3\xb6n liittyv\xc3\xa4t seksuaalitoimintojen h\xc3\xa4iri\xc3\xb6t ovat hyvin yleisi\xc3\xa4 sek\xc3\xa4 miehill\xc3\xa4 ett\xc3\xa4 naisilla, ja ilmetess\xc3\xa4\xc3\xa4n ne jatkuvat miltei aina koko l\xc3\xa4\xc3\xa4kehoidon ajan. Seksuaalitoimintojen h\xc3\xa4iri\xc3\xb6it\xc3\xa4 esiintyy noin kahdella kolmesta potilaasta, riippuen hieman k\xc3\xa4ytetyst\xc3\xa4 l\xc3\xa4\xc3\xa4keaineesta. Harvinaisissa tapauksissa h\xc3\xa4iri\xc3\xb6t ovat j\xc3\xa4\xc3\xa4neet pysyviksi l\xc3\xa4\xc3\xa4kkeen k\xc3\xa4yt\xc3\xb6n lopettamisen j\xc3\xa4lkeen. SSRI-l\xc3\xa4\xc3\xa4kkeiden aiheuttamat seksuaalitoimintojen h\xc3\xa4iri\xc3\xb6t voivat ilmet\xc3\xa4 seksuaalisten ajatusten, kiinnostuksen, halun, kiihottumisen, tuntoherkkyyden, orgasmin tai nautinnon heikkenemisen\xc3\xa4 tai puuttumisena. Miehill\xc3\xa4 ilmenee usein erektion heikkeneminen tai impotenssi sek\xc3\xa4 viiv\xc3\xa4stynyt ja heikentynyt siemensy\xc3\xb6ksy. Pitk\xc3\xa4aikaisk\xc3\xa4yt\xc3\xb6n lopettaminen saattaa johtaa taipumukseen saada ennenaikainen siemensy\xc3\xb6ksy. Toisinaan SSRI-l\xc3\xa4\xc3\xa4kkeiden k\xc3\xa4yt\xc3\xb6n lopettaminen saattaa aiheuttaa miehill\xc3\xa4 taipumuksen saada hallitsemattomia erektioita. Pysyv\xc3\xa4\xc3\xa4 genitaalista kiihottumista on raportoitu my\xc3\xb6s naisilla. Essitalopraamin on havaittu heikent\xc3\xa4v\xc3\xa4n siemennesteen laatua l\xc3\xa4\xc3\xa4kehoidon aikana, mik\xc3\xa4 saattaa olla sekundaarinen seksuaalitoimintojen h\xc3\xa4iri\xc3\xb6ille ja koskea siten muitakin SSRI-l\xc3\xa4\xc3\xa4kkeit\xc3\xa4._NEWLINE_Raskauden aikaisen mielialal\xc3\xa4\xc3\xa4kkeen k\xc3\xa4yt\xc3\xb6n my\xc3\xb6t\xc3\xa4 voi siki\xc3\xb6ll\xc3\xa4 tai vastasyntyneell\xc3\xa4 esiinty\xc3\xa4 voimakkaita vieroitusoireita l\xc3\xa4\xc3\xa4kkeen k\xc3\xa4yt\xc3\xb6n lopettamisen yhteydess\xc3\xa4 tai synnytyksen j\xc3\xa4lkeen._NEWLINE_El\xc3\xa4inkokeet osoittavat, ett\xc3\xa4 raskauden aikainen masennusl\xc3\xa4\xc3\xa4kkeiden k\xc3\xa4ytt\xc3\xb6 voi my\xc3\xb6s johtaa pysyviin muutoksiin j\xc3\xa4lkel\xc3\xa4isiss\xc3\xa4. Ihmisill\xc3\xa4 on todettu, ett\xc3\xa4 SSRI-l\xc3\xa4\xc3\xa4kkeiden k\xc3\xa4ytt\xc3\xb6 raskauden ensimm\xc3\xa4isell\xc3\xa4 kolmanneksella voi aiheuttaa aukon lapsen syd\xc3\xa4men v\xc3\xa4lisein\xc3\xa4\xc3\xa4n. SSRI-l\xc3\xa4\xc3\xa4kkeet voivat my\xc3\xb6s aiheuttaa vaikeuksia imetyksess\xc3\xa4. Lis\xc3\xa4ksi on havaittu, ett\xc3\xa4 raskausaikana masennusl\xc3\xa4\xc3\xa4kett\xc3\xa4 k\xc3\xa4ytt\xc3\xa4neiden \xc3\xa4itien lapset saattavat kehitty\xc3\xa4 hitaammin kuin niiden masentuneiden \xc3\xa4itien lapset, jotka eiv\xc3\xa4t k\xc3\xa4ytt\xc3\xa4neet l\xc3\xa4\xc3\xa4kehoitoa raskauden aikana._NEWLINE_SSRI-l\xc3\xa4\xc3\xa4kkeet lis\xc3\xa4\xc3\xa4v\xc3\xa4t osteoporoosia ja kaksinkertaistavat luumurtumien m\xc3\xa4\xc3\xa4r\xc3\xa4n ik\xc3\xa4\xc3\xa4ntyneill\xc3\xa4. SSRI-l\xc3\xa4\xc3\xa4kkeet aiheuttavat v\xc3\xa4hint\xc3\xa4\xc3\xa4n 10\xe2\x80\x9315 prosentille potilaista motorista levottomuutta, ahdistuneisuutta, kiihtyneisyytt\xc3\xa4 tai unettomuutta. Joskus SSRI-l\xc3\xa4\xc3\xa4kkeet aiheuttavat potilaalle manian tai hypomanian kaltaisia mielialan muutoksia. T\xc3\xa4m\xc3\xa4 t\xc3\xa4ytt\xc3\xa4\xc3\xa4 diagnostiset kriteerit kaksisuuntaisen mielialah\xc3\xa4iri\xc3\xb6n diagnoimiseen huolimatta siit\xc3\xa4, ett\xc3\xa4 l\xc3\xa4\xc3\xa4kkeen lopettamisen j\xc3\xa4lkeen potilaalla ei esiintyisi n\xc3\xa4it\xc3\xa4 mielialanvaihteluita en\xc3\xa4\xc3\xa4 koskaan. Kuitenkaan huumeista tai alkoholista aiheutuva mania tai hypomania ei riit\xc3\xa4 kaksisuuntaisen mielialah\xc3\xa4iri\xc3\xb6n diagnoosiin vaan SSRI-l\xc3\xa4\xc3\xa4kkeill\xc3\xa4 on t\xc3\xa4ss\xc3\xa4 erityisasema sen ollessa juridisesti l\xc3\xa4\xc3\xa4ke. SSRI-l\xc3\xa4\xc3\xa4kkeet saattavat aiheuttaa my\xc3\xb6s vapinaa tai kiusallisen voimakasta hikoilua. Lis\xc3\xa4ksi SSRI-l\xc3\xa4\xc3\xa4kkeet voivat lis\xc3\xa4t\xc3\xa4 vatsa- ja pohjukaissuolen haavojen vuotoa tai muuta verenvuotoalttiutta. SSRI-l\xc3\xa4\xc3\xa4kkeiden k\xc3\xa4ytt\xc3\xb6 lis\xc3\xa4\xc3\xa4 niin ik\xc3\xa4\xc3\xa4n luunmurtumien riski\xc3\xa4 ja voi aiheuttaa akatisia-tyypin pakkoliikkeit\xc3\xa4._NEWLINE_Alle 18-vuotiailla nuorilla SSRI-l\xc3\xa4\xc3\xa4kkeet saattavat lis\xc3\xa4t\xc3\xa4 itsetuhoisuutta ja aggressiivisuutta.\n_START_SECTION_\nYhteisvaikutukset muiden kemiallisten aineiden kanssa\n_START_PARAGRAPH_\nTupakointi v\xc3\xa4hent\xc3\xa4\xc3\xa4 SSRI-l\xc3\xa4\xc3\xa4kkeiden tehoa, koska nikotiini nopeuttaa SSRI-ryhm\xc3\xa4n l\xc3\xa4\xc3\xa4keaineiden poistumista elimist\xc3\xb6st\xc3\xa4.\n_START_SECTION_\nVieroitus ja vieroitusoireet\n_START_PARAGRAPH_\nSSRI-l\xc3\xa4\xc3\xa4kitys on lopetettava asteittain annosta pienent\xc3\xa4m\xc3\xa4ll\xc3\xa4 muutaman viikon tai kuukauden kuluessa, jotta vieroitusoireet j\xc3\xa4isiv\xc3\xa4t mahdollisimman v\xc3\xa4h\xc3\xa4isiksi. On varsin yleist\xc3\xa4, ettei julkinen terveydenhuolto tarjoa riitt\xc3\xa4v\xc3\xa4\xc3\xa4 tukea psyykenl\xc3\xa4\xc3\xa4kkeist\xc3\xa4 vieroittautumiseen. Vuonna 2016 perustettu Tarpeenmukainen hoito ry yll\xc3\xa4pit\xc3\xa4\xc3\xa4 SSRI-vieroituksen vertaistukiryhmi\xc3\xa4._NEWLINE_SSRI-l\xc3\xa4\xc3\xa4kkeet aiheuttavat lopetusoireina tasapainoh\xc3\xa4iri\xc3\xb6it\xc3\xa4, puutumisoireita ja s\xc3\xa4hk\xc3\xb6iskun kaltaisia tuntemuksia. Yleisi\xc3\xa4 oireita ovat my\xc3\xb6s v\xc3\xa4symys, univaikeudet, painajaisunet, ahdistuneisuus, \xc3\xa4rtyneisyys, tuntoharhat, p\xc3\xa4\xc3\xa4ns\xc3\xa4rky ja hikoilu. Ruuansulatuskanavaan kohdistuvina oireina ilmenee lis\xc3\xa4ksi pahoinvointia, mahakipuja ja ripulia. Vieroitusoireiden ilmaantumisen todenn\xc3\xa4k\xc3\xb6isyys ei liity potilaan ik\xc3\xa4\xc3\xa4n taikka siihen, mink\xc3\xa4 sairauden johdosta potilas on l\xc3\xa4\xc3\xa4kett\xc3\xa4 nauttinut. L\xc3\xa4\xc3\xa4kehoidon pituus sen sijaan lis\xc3\xa4\xc3\xa4 vieroitusoireiden riski\xc3\xa4.'